Gedagte vir die dag: Bly volhard | Maroela Media
Gedagte vir die dag: Bly volhard
Psalm 130:6,7 – Ek hou vas aan die Here, meer as wat 'n kleintjie aan sy ma vasklou. Ek sal U nooit los nie. Julle wat die Here liefhet, moet in Hom bly glo, want Hy het sy kinders lief. Hy vergewe hulle weer en weer.
So baie dinge vandag het kits geword. Daar is kitsbanke, kitsrestaurante en kitsdiëte. Dis alles die gevolg van die mens se gejaagdheid en oorhaastigheid. Min mense loop. Almal is op 'n drafstap. Hou maar die mense om jou dop: Hulle gesigte is op 'n frons getrek soos hulle deur die lewe snel. By die Here soek ons ook kitsantwoorde en kitsoplossings. Dit terwyl Hy geduldig is en duisend jaar vir Hom soos een dag is. God werk nie met 'n horlosie en jaag van afspraak tot afspraak nie. Nee, hy is geduldig en vriendelik. Hy maak tyd vir mense en gee om vir mense. Verhoudings is vir Hom baie belangrik – nie transaksies en afgehandelde take nie. Daarom is dit so nodig dat ek en jy moet leer om stil te kan sit in die lewe. Maak tyd om stil te sit by God. Wag geduldig op Hom. Hy is nie kits nie. Nee, Hy is besig om jou karakter te vorm terwyl jy op Hom wag. Daarom moet jy kan volhard en leer om aan Hom vas te hou al gaan dinge te stadig na jou sin. Sy beloftes vir jou sal waar word.
Wys my een groot blywende daad of prestasie wat nie tot stand gekom het deur geduldige, volgehoue werk en wag nie. – Josua Holland
Gebed: Here, ek wag op U. Ek hou vas terwyl ek wag. Ek kies om te volhard en U nooit te los nie al lyk dinge hoe stadig.